לינוי אשרם

ביוגרפיה

אשרם נולדה וגדלה בראשון לציון, שם היא מתגוררת עם הוריה, חדווה, עוזרת גננת ממוצא יווני, ואורן, משרת בצבא קבע ממוצא תימני, ואחותה הקטנה ממנה ב-13 שנים. היא החלה להתאמן בהתעמלות אמנותית בגיל 7, והשתתפה בתחרויות בינלאומיות מאז שהייתה בת 12. בשנת 2017 התגייסה לצה"ל במעמד של ספורטאית מצטיינת, והיא משרתת בצריפין ביחידת לוט"ם.

קריירה

בשנת 2014 השתתפה באליפות אירופה לנערות שנערכה בבאקו, וזכתה בשתי מדליות ארד, בתרגילי האלות והסרט. בתרגיל הכדור סיימה במקום הרביעי, ובתרגיל החישוק במקום החמישי. בהמשך השנה השתתפה באולימפיאדת הנוער בנאנג'ינג, וסיימה במקום החמישי בקרב-רב. בטקס הסיום של המשחקים נבחרה לשאת את דגל ישראל.
בשנת 2015 החלה להתחרות גם בתחרויות לבוגרות. היא השתתפה בשתי תחרויות סבב הגרנד-פרי, במוסקבה ובחולון, וסיימה במקומות הרביעי וה-11, בהתאמה. בהמשך השנה קבעה הישג היסטורי כשהייתה למתעמלת הישראלית הצעירה ביותר לזכות במדליית זהב בתחרות גרנד פרי, כאשר זכתה במדליית הזהב בתרגיל האלות בגרנד פרי בברנו. בנוסף זכתה בתחרות זו בשלוש מדליות כסף ובמדליית ארד.
בשנת 2016, בעקבות פציעתה של נטע ריבקין, השתתפה אשרם לראשונה באליפות אירופה שהתקיימה באותה שנה בחולון וסיימה במקום השמיני. באותה שנה השתתפה בגרנד פרי אילת וזכתה במדליית ארד בתרגיל האלות.

2017

במרץ דווח שאשרם סובלת מקרע במיניסקוס ושקיים חשש שלא תבריא עד אליפות אירופה של אותה שנה אך כבר בסוף אפריל חזרה להתחרות וזכתה במדליית ארד בתרגיל החישוק בגביע העולם בטשקנט. לאחר מרוץ על שני הכרטיסים שהוקצו לישראל באליפות אירופה הכריע איגוד ההתעמלות (בהחלטה שהגיעה עד לבית המשפט) שאשרם תשתתף באליפות כנציגה הבכירה של ישראל, יחד עם טורי פילנובסקי. חודש לאחר מכן, באליפות אירופה שנערכה בבודפשט, הונגריה זכתה במדליית ארד בתרגיל החישוק בתוצאה של 17.975 נקודות ובמדליית ארד בתרגיל האלות בתוצאה של 17.750 נקודות ובכך הפכה לישראלית השנייה שזכתה במדליה באליפות אירופה (אחרי נטע ריבקין) והראשונה שזכתה בשתי מדליות באליפות. נוסף לכך, היא סיימה במקום חמישי בתרגיל הכדור בתוצאה של 16.250 נקודות.
באותה שנה השתתפה אשרם במכביה העשרים וזכתה בחמש מדליות זהב. תחרות זו הוגדרה גם כאליפות ישראל. בהמשך אותו חודש השתתפה במשחקי העולם שנערכו בפולין וזכתה במדליית כסף בתרגיל האלות ובמדליית ארד בתרגיל החישוק. בחודש אוגוסט השתתפה בתחרות מסבב גביע העולם שנערכה בקאזאן, וזכתה בארבע מדליות ארד - אחת בכל אחד מהמכשירים. בקרב רב דורגה במקום הרביעי.
באליפות העולם בהתעמלות אמנותית שנערכה בפזארו באוגוסט זכתה בשתי מדליות ארד - בתחרות הקרב-רב ובתרגיל הסרט. באותה אליפות סיימה רביעית בתרגיל הכדור ושישית בחישוק.

2018

בסוף מרץ 2018 השתתפה בגביע העולם בסופיה וזכתה במדליית ארד בקרב רב ובמדליית זהב בתרגיל הסרט. בתרגילי הכדור והאלות הגיעה למקום הרביעי. באפריל השתתפה בגביע העולם בפזארו וזכתה במדליית ארד בקרב רב, במדליית זהב בתרגיל האלות ובמדליית כסף בתרגיל הכדור. שבוע לאחר מכן השתתפה בגביע העולם בטשקנט וזכתה בחמש מדליות: ארבע מדליות כסף בקרב רב, בכדור, בסרט ובחישוק ומדליית ארד בתרגיל האלות. בתחילת מאי השתתפה בתחרות גביע האתגר שנערכה בגוודלחרה, ספרד וזכתה במדליית זהב בקרב רב.
ביולי 2018 זכתה באליפות ישראל בקרב רב ובארבע מדליות זהב בכל ארבעת תרגילי המכשירים. באוגוסט 2018, בתחרויות ההכנה לאליפות העולם במינסק, השיגה בתרגיל האלות ציון של 20.65 נקודות, הגבוה ביותר שהושג בעולם בכל התרגילים מאז שונתה החוקה ב-2016. התאחדות ההתעמלות הבינלאומית הכירה בתוצאה כשיא עולם חדש.

סגנית אלופת העולם

באליפות העולם 2018 שנערכה בסופיה שבבולגריה, זכתה אשרם ב-3 מדליות, 2 כסף ו-1 ארד. תחילה היא זכתה במדליית כסף בתרגיל החישוק עם תוצאה של 20.000 נקודות ובכך עשתה היסטוריה כישראלית הראשונה שזוכה במדליית כסף בתחרות אישית באליפות העולם. לאחר מכן היא זכתה במדליית ארד בתרגיל הסרט בתוצאה של 18.500 נקודות ובתחרות הקרב רב קיבלה ציון של 79.700 נקודות וזכתה במדליית הכסף, הישג שיא של מתעמלת אומנותית ישראלית.

2019

ב-15 במאי, במהלך אימונים לקראת אליפות אירופה 2019 בהתעמלות אומנותית, שהתקיימה בבאקו, נפצעה אשרם, ונאלצה לוותר על השתתפותה בתחרות.
לאחר התאוששות וחזרתה לכשירות מלאה, יכלה אשרם בחודש יוני להצטרף למשלחת הישראלית למשחקי אירופה 2019, הנערכים אחת ל4 שנים.
במשחקי אירופה שנערכו בעיר מינסק, בלרוס, זכתה אשרם ב-4 מדליות. 2 מדליות זהב, ו-2 מדליות כסף. תחילה זכתה במדליית הכסף בתחרות הקרב רב עם ציון כולל של 84.700. למחרת זכתה במדליית זהב בתרגיל הכדור בתוצאה של 22.500, במדליית זהב נוספת בתרגיל האלות עם ציון 22.700, ובמדליית כסף בתרגיל הסרט עם ציון 21.100.
באליפות ישראל שנערכה בתחילת אוגוסט במרכז הספורט הלאומי - תל אביב, זכתה בתואר אלופת ישראל בפעם השלישית, עם ציון כולל 88.2 נקודות בקרב-רב. בנוסף השיגה שלוש מדליות זהב במכשירים בודדים: חישוק, כדור, וסרט.
באליפות העולם בבאקו, אזרבייג'ן, זכתה אשרם בשלוש מדליות כסף אישיות: בתרגיל החישוק, תרגיל האלות ותרגיל הסרט,  ובשתי מדליות ארד אישיות: בתרגיל הכדור ובתחרות הקרב רב, עם ציון כולל של 89.700, ובכך שהייתה בין ה-16 המובילות בתחרות, השיגה את הקריטריון לאולימפיאדת טוקיו 2020.  בנוסף גם זכתה אשרם במדליית כסף עם נבחרת ישראל, יחד עם ניקול זליקמן, ניקול וורנקוב, ויוליאנה טלגין. המדליות בקטגוריה הצוותית ניתנות למתעמלות האישיות של כל אחת מ-3 המדינות המובילות לאחר שקלול שמונה הציונים הטובים מבין כל המתעמלות האישיות למדינה.